**Δομή Εκπαιδευτικού προγράμματος**

**Διδακτική Ενότητα 1:**

**Βυζαντινή Θεσσαλονίκη: «*ἡ πρώτη μετὰ τὴν πρώτην*». Η σημασία της πόλης στο πλαίσιο της βυζαντινής αυτοκρατορίας – Ιστορικό διάγραμμα,**

Ελισάβετ Χατζηαντωνίου, Επίκουρη Καθηγήτρια Βυζαντινής Ιστορίας, Τμήμα Ιστορίας και Αρχαιολογίας, Φιλοσοφική Σχολή/ΑΠΘ

Η πρώτη διδακτική ενότητα θα παρουσιάσει τη διαχρονική σημασία της Θεσσαλονίκης στο πλαίσιο της βυζαντινής αυτοκρατορίας. Ιδιαίτερη έμφαση θα δοθεί στην κομβική γεωστρατηγική της θέση στο κέντρο σχεδόν της χερσονήσου του Αίμου και στον διοικητικό ρόλο της από την πρωτοβυζαντινή περίοδο, όταν αποτελούσε πρωτεύουσα της επαρχότητας του Ιλλυρικού (δυτικό τμήμα της βαλκανικής) έως και τη μέση και ύστερη βυζαντινή περίοδο, οπότε αποκαλείται στις πηγές «*πρώτη μετά την πρώτην*» και «*καρδία τῆς ῥωμαΐδος ἀρχῆς*». Εκτός από τον καίριο πολιτικό και στρατιωτικό ρόλο, θα αναδειχθεί και η σημασία της Θεσσαλονίκης ως εκκλησιαστικού, θρησκευτικού, πνευματικού και οικονομικού κέντρου. Η ενότητα θα ολοκληρωθεί με μια σύντομη παρουσίαση των βασικών πολιτικοστρατιωτικών γεγονότων που επηρέασαν την ιστορική της πορεία και διαμόρφωσαν τη φυσιογνωμία της πόλης και των κατοίκων της.

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).

**Διδακτική Ενότητα 2:**

**Οι συλλογές Α και Β των θαυμάτων του αγίου Δημητρίου, πολιούχου Θεσσαλονίκης, και η αξιοποίηση των παραδιδόμενων ιστορικών στοιχείων για τους αστικούς θεσμούς στη Θεσσαλονίκη κατά την πρώιμη βυζαντινή περίοδο**

Πολύμνια Κατσώνη, Αφ. Καθηγήτρια Βυζαντινής Ιστορίας, Τμήμα Ιστορίας και Αρχαιολογίας, ΑΠΘ

Ποικίλα ιστορικά στοιχεία παραδίδονται στις δύο παλαιότερες Συλλογές των θαυμάτων του πολιούχου της Θεσσαλονίκης αγίου Δημητρίου που αφορούν τις επιδρομές ξένων λαών και την εκκλησιαστική και διοικητική οργάνωση στη βυζαντινή Θεσσαλονίκη του 7ου αιώνα. Η ανίχνευση και ερμηνεία μαρτυριών για τους αστικούς θεσμούς και την επιβίωση τους, καθώς και για τη λειτουργία του αστικού βίου ως συλλογικότητας αποκαλύπτουν ενδιαφέρουσες πτυχές της ιστορικής πραγματικότητας στη βυζαντινή πόλη κατά το τέλος της όψιμης αρχαιότητας.

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).

**Διδακτική Ενότητα 3:**

***«Ἠνορέης ὀλετῆρα ὑπερφιάλου Βαβυλῶνος…».* Ένα αινιγματικό επίγραμμα από τα τείχη της Θεσσαλονίκης.**

Ανδρέας Γκουτζιουκώστας, Καθηγητής Βυζαντινής Ιστορίας = Θεσμοί, Τμήμα Ιστορίας και Αρχαιολογίας, Φιλοσοφική Σχολή/ΑΠΘ

Μία από τις πιο ανιγματικές επιγραφές της πρωτοβυζαντινής Θεσσαλονίκης αποτελεί ένα χαμένο επίγραμμα από την ανατολική πύλη των τειχών της πόλης, πιθανότατα την Κασσανδρεωτική, το οποίο παραδίδεται στην Παλατινή Ανθολογία (ΙΧ 686). Για το επίγραμμα έχουν διατυπωθεί αντικρουόμενες ερμηνείες παλαιότερων και νεότερων ερευνητών ως προς τo περιεχόμενο και τη χρονολόγησή του, το εύρος της οποίας εκτείνεται από τον 4ο έως τον 10ο αιώνα. Στο πλαίσιο της παρούσας ομιλίας θα εξεταστούν οι απόψεις που έχουν εκφραστεί και θα επιχειρηθεί η ερμηνεία και χρονολόγηση του επιγράμματος, σύμφωνα με το περιεχόμενό του, τα ιστορικά και φιλολογικά δεδομένα.

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).

**Διδακτική Ενότητα 4:**

**Οι απαρχές του μοναχισμού στη Θεσσαλονίκη μέσα από τους Βίους των αγίων**

Γεώργιος Χαριζάνης, Αναπληρωτής Καθηγητής Βυζαντινής Ιστορίας, Τμήμα Ιστορίας και Εθνολογίας, Σχολή Κλασικών και Ανθρωπιστικών Σπουδών/Δημοκρίτειο Πανεπιστήμιο Θράκης

Στην παρούσα ομιλία γίνεται λόγος για τις απαρχές του μοναχισμού και τα πρώτα μοναστικά καθιδρύματα που οργανώθηκαν στη Θεσσαλονίκη. Ο μοναχισμός εμφανίσθηκε στην πόλη κατά τον 5ο αι. Οι αγιολογικές και άλλες πηγές μας προσφέρουν αρκετές πληροφορίες για τα μοναστήρια, τους μοναχούς και γενικότερα τον μοναχισμό στην πόλη της Θεσσαλονίκης μέχρι και την έναρξη της Εικονομαχίας τον 8ο αι. (726).

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).

**Διδακτική Ενότητα 5:**

**Θεσσαλονίκη και Λέων Στ΄ ο Σοφός μέσα από ιστορικές και αγιολογικές πηγές**

Ευαγγελία Αμοιρίδου, Καθηγήτρια Εκκλησιαστικής Ιστορίας, Τμήμα Θεολογίας, Θεολογική Σχολή/ΑΠΘ

Ο αυτοκράτορας Λέων ο Στ΄ έτρεφε ιδιαίτερη ευσέβεια προς τον Άγιο Δημήτριο. Στην παρούσα διδακτική ενότητα θα αναζητηθεί στις πηγές τόσο το έρεισμα της ευσέβειας του Λέοντα προς τον Άγιο όσο και η έμπρακτη έκφρασή της προς τη Θεσσαλονίκη.

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).

**Διδακτική Ενότητα 6:**

**Ζητήματα ιστορίας και προσωπογραφίας της βυζαντινής Θεσσαλονίκης**

**μέσα από την τοπική αγιολογική παραγωγή της μέσης βυζαντινής περιόδου**

Συμεών Πασχαλίδης, Καθηγητής Πατρολογίας - Αγιολογίας, Τμήμα Κοινωνικής Θεολογίας και Χριστιανικού Πολιτισμού, Θεολογική Σχολή ΑΠΘ

Στο πλαίσιο της συγκεκριμένης διδακτικής ενότητας θα εντοπιστούν και θα σχολιαστούν ζητήματα που αφορούν την ιστορία και την προσωπογραφία της μεσοβυζαντινής Θεσσαλονίκης, όπως αυτά προκύπτουν μέσα από τη μελέτη της τοπικής αγιολογικής παραγωγής (λ.χ. του Βίου αγίας Θεοδώρας Θεσσαλονίκης και του Βίου Φωτίου του Θεσσαλού).

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).

**Διδακτική Ενότητα 7:**

**Σλαβικοί πληθυσμοί στα ανατολικά της Θεσσαλονίκης: αντιπαράθεση, εγκατάσταση, ενσωμάτωση και αφομοίωση (7ος - 10ος αι.)**

Γεώργιος Λεβενιώτης, Επίκουρος Καθηγητής Βυζαντινής Ιστορίας, Τμήμα Ιστορίας και Αρχαιολογίας, Φιλοσοφική Σχολή/ΑΠΘ

Η διάλεξη θα παρουσιάσει τις μεσαιωνικές σλαβικές εγκαταστάσεις στα ανατολικά της Θεσσαλονίκης: (α) Στρυμονίτες (α´ μισό / μέσα 7ου αι.), (β) Ρυγχίνοι ή Ρηχίνοι ή Ρήχιοι ή Βλαχορηχίνοι στην περιοχή Ρεντίνας / λεκάνη Μυγδονίας και ανατ. Χαλκιδική (α´ μισό / μέσα 7ου αι.), (γ) αρχοντία Σουβδελιτίας (;) στο Παγγαίο ή στο Βέρμιο; (8ος / 9ος αι.;) και (δ) Σλαβοβούλγαροι στην ανατολική Χαλκιδική (μέσα 10ου αι.). Θα εστιάσει στην παρουσίαση των παρακάτω: (1) Οικισμοί με ονομασίες ενίοτε σλαβικής προέλευσης στα ανατολικά της Θεσσαλονίκης και στην περιοχή της Ρεντίνας. (2) Οικισμοί όπου απαντούν ανθρωπωνύμια σλαβικής προέλευσης στα ανατολικά της Θεσσαλονίκης. (3) Η γρήγορη οικονομική ένταξη των Σλάβων επήλυδων στην περιφέρεια της Ιερισσού μετά τα μέσα του 10ου αι. (4) Οι νέες επισκοπές στις περιοχές εγκατάστασης των Σλάβων που υποδηλώνουν εκχριστιανισμό των νεοφερμένων. (4) Η υιοθέτηση ελληνικών και χριστιανικών ονομάτων από τους απογόνους των επήλυδων.

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).

**Διδακτική Ενότητα 8:**

**Διοίκηση, προσωπογραφία, κοινωνία Θεσσαλονίκης μέσα από διοικητικά έγγραφα του 11ου και του 12ου αιώνα**

Ελισάβετ Χατζηαντωνίου, Επίκουρη Καθηγήτρια Βυζαντινής Ιστορίας, Τμήμα Ιστορίας και Αρχαιολογίας, Φιλοσοφική Σχολή/ΑΠΘ

Στο πλαίσιο της παρούσας ομιλίας θα παρουσιαστούν και θα αναλυθούν διοικητικά έγγραφα του 11ου και του 12ου αιώνα, τα οποία φυλάσσονται στα αρχεία των αθωνικών μονών. Μέσα από την ανάλυση των εγγράφων θα εξεταστεί η διοικητική οργάνωση και λειτουργία κατά τη συγκεκριμένη περίοδο και θα θιγούν ζητήματα που σχετίζονται με τον έλεγχο της πρωτεύουσας επί των επαρχιών και συγκεκριμένα του *θέματος* Θεσσαλονίκης, με την αποτελεσματικότητα της επαρχιακής διοίκησης, με την ανάδειξη και συμμετοχή της τοπικής αριστοκρατίας στις διοικητικές διαδικασίες. Τέλος, θα τονιστεί η συμβολή του συγκεκριμένου πηγαίου υλικού στην ανασύνθεση της προσωπογραφίας της Θεσσαλονίκης και της περιοχής της.

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).

**Διδακτική Ενότητα 9:**

**Βυζαντινή επιγραφική – Ιστορία – Προσωπογραφία**

Μελαχροινή Παϊσίδου**,** Καθηγήτρια Βυζαντινής Αρχαιολογίας και Τέχνης, Τμήμα Ιστορίας και Αρχαιολογίας, Φιλοσοφική Σχολή/ΑΠΘ

Στο πλαίσιο της ομιλίας θα παρουσιαστούν δύο γραπτές επιγραφές από τη δυτική κομβική πύλη εισόδου στην ακρόπολη της Θεσσαλονίκης. Πρόκειται για μία κτητορική / χορηγική επιγραφή που συνδέεται με την παρουσία του αυτοκράτορα Ανδρόνικου Γ΄ Παλαιολόγου στη Θεσσαλονίκη και η οποία συνεξετάζεται με ίχνη μιας κτητορικής παράστασης. Η δεύτερη επιγραφή αποτελεί μία έμμετρη ταφική ελεγεία (επιτύμβιο επίγραμμα) και μέσα από τα σπαράγματά της αναφαίνονται πολύτιμες πληροφορίεςγια πρόσωπα και γεγονότα που συνδέονται με την κρίσιμη για τη Θεσσαλονίκη περίοδο από τα μέσα του 14ου αι. και εξής.

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).

**Διδακτική Ενότητα 10:**

**H απονομή δικαιοσύνης στη Θεσσαλονίκη κατά την υστεροβυζαντινή περίοδο. Οι καθολικοί κριτές μέσα από τις αποφάσεις τους.**

Δρ. Μάριος Τάνταλος, ΕΔΙΠ Νομικής Σχολής, ΕΚΠΑ

Μέσα από την παρουσίαση και ερμηνευτική επεξεργασία επιλεγμένων δικαστικών αποφάσεων των τοπικών καθολικών κριτών της Θεσσαλονίκης του 14ου και 15ου αιώνα σκοπός είναι να εξοικειωθούν οι εκπαιδευόμενοι/ες με τη ζώσα νομική πραγματικότητα της υστεροβυζαντινής περιόδου στη Θεσσαλονίκη. Θα αναλυθούν θέματα θεσμών, προσωπογραφικά θέματα και απονομής της δικαιοσύνης.

Η διδακτική ενότητα διαρκεί σε δύο ώρες. H μέθοδος υλοποίησης είναι η σύγχρονη εξ αποστάσεως εκπαίδευση.

**Διδακτική Ενότητα 11:**

**Ένας έμπορος της Θεσσαλονίκης. Τα κατάστιχα του Κασανδρηνού, 1356-1357**

Δρ. Κωνσταντίνος Σμυρλής, Kύριος Ερευνητής, Τομέας Βυζαντινών Ερευνών, Εθνικό Ίδρυμα Ερευνών

Στη διάλεξη θα αναλυθούν τα κατάστιχα που ένας Θεσσαλονικέας έμπορος λεγόμενος Κασανδρηνός έγραψε το 1356 και το 1357 σε κενές σελίδες του Vat. Gr. 1110, χειρογράφου με έργα του Βαρλαάμ της Καλαβρίας. Οι σημειώσεις αυτές είναι οι εκτενέστερες και ίσως οι πιο ενδιαφέρουσες από τις λίγες που έχουν διασωθεί από τη Βυζαντινή περίοδο, αποτελώντας πηγή μεγάλης αξίας για τη μελέτη της κοινωνίας και της οικονομίας της Θεσσαλονίκης κατά τη δεκαετία του 1350. Γνωστές από το 1991, όταν δημοσιεύθηκαν από τον P. Schreiner, έχουν λάβει ελάχιστη προσοχή και παραμένουν σε μεγάλο βαθμό παρεξηγημένες.

Η διδακτική ενότητα διαρκεί σε δύο ώρες. H μέθοδος υλοποίησης είναι η σύγχρονη εξ αποστάσεως εκπαίδευση.

**Διδακτική Ενότητα 12:**

**Η θεσμική πλαισίωση της Θεσσαλονίκης κατά τον τελευταίο αιώνα βυζαντινής κυριαρχίας (1350-1423).**

**Η μαρτυρία των αφηγηματικών πηγών, της επιστολογραφίας και αρχειακού υλικού της εποχής**

Δρ. Αναστασία Κοντογιαννοπούλου, Ερευνήτρια Β΄ (Κύρια Ερευνήτρια), Κέντρον Ερεύνης του Μεσαιωνικού και Νέου Ελληνισμού Ακαδημίας Αθηνών

Η Θεσσαλονίκη αποτελούσε κεντρική θέση στο επαρχιακό σύστημα διοίκησης της Μακεδονίας από την πρώιμη βυζαντινή περίοδο. Κατά την εποχή των Παλαιολόγων, η στροφή του αυτοκρατορικού ενδιαφέροντος προς τις ευρωπαϊκές κτήσεις του Βυζαντίου έφερε τη Θεσσαλονίκη σε εξέχουσα θέση στον διοικητικό μηχανισμό, η οποία αποτυπώνεται τόσο στα πρόσωπα που ανέλαβαν τη διοίκηση της πόλης όσο και στο εύρος των δικαιοδοσιών τους. Μετά την πτώση του καθεστώτος των Ζηλωτών το 1350, η Θεσσαλονίκη εντάχθηκε στο θεσμικό πλαίσιο που εφάρμοσε στην επαρχιακή διοίκηση ο Ιωάννης Στ΄ Καντακουζηνός (1347-1354). Σκοπός της διδακτικής ενότητας είναι να παρουσιαστεί η διοικητική συγκρότηση της πόλης κατά τον τελευταίο αιώνα βυζαντινής κυριαρχίας (1350-1423). Μέσα από την αξιοποίηση των αφηγηματικών πηγών της εποχής, της επιστολογραφίας, αρχειακού υλικού από τις Μονές του Αγίου Όρους και επίσημων εγγράφων θα αναδειχθούν τα πρόσωπα που ανέλαβαν τη διοίκηση της πόλης, η σχέση τους με την κεντρική εξουσία της Κωνσταντινούπολης, το συμβουλευτικό σώμα των επιτετραμμένων της διοίκησης και η συγκρότηση και λειτουργία του συμβουλίου της πόλης.

Η διδακτική ενότητα διαρκεί σε δύο ώρες. H μέθοδος υλοποίησης είναι η σύγχρονη εξ αποστάσεως εκπαίδευση.

**Διδακτική Ενότητα 13:**

**Διοίκηση και προσωπογραφία Θεσσαλονίκης μέσα από το σφραγιστικό υλικό**

Αλεξάνδρα-Κυριακή Βασιλείου-Seibt, Καθηγήτρια Βυζαντινής Ιστορίας και Σιγιλλογραφίας, Τμήμα Ιστορίας και Αρχαιολογίας, Φιλοσοφική Σχολή/ΑΠΘ

Οι ιδιαιτερότητες του ιστορικογεωγραφικού πλαισίου στην Βαλκανική χερσόνησο επέφεραν τον όψιμο 8ο αι. την ίδρυση τριών θεμάτων στον μακεδονικό χώρo· Μακεδονίας, Στρυμόνος και Θεσσαλονίκης, εκ των οποίων το τελευταίο αναδείχτηκε ως το σημαντικότερο τη μεσοβυζαντινή περίοδο. Η διάλεξη θα αναλύσει την εξέλιξη των διοικητικών δομών στο συγκεκριμένο θέμα (8ο-11ος αι.), ενώ θα εστιάσει σε σημαίνουσες προσωπικότητες που συνδέονται με την ιστορία του μέσα από τα διαθέσιμα σφραγιστικά δεδομένα επεκτείνοντας τη θεματική έως και τον 14ο αιώνα.

Η διδακτική ενότητα διαρκεί σε δύο ώρες. H μέθοδος υλοποίησης είναι η δια ζώσης εκπαίδευση (ή σύγχρονη εξ αποστάσεως, υπό όρους).